Covid-19-statistieke: Amper 1 000 al oorledeStatistieke van die departement van gesondheid wys dat 60 nuwe sterftes sedert Donderdag aangemeld is, wat die dodetal op 908 te staan bring. Sewe van die jongste sterftes is in Gauteng en 53 in die Wes-Kaap aangeteken. Nog 2 643 Covid-19-gevalle is sedert Donderdag in Suid-Afrika aangemeld, wat die getal gevalle Vrydag op 43 434 te staan bring. Die meeste van dié gevalle (amper 1 800) is in die Wes-Kaap aangeteken. Dié provinsie het ongeveer 66% (28 807) van die gevalle landwyd. Die Noord-Kaap het steeds die minste gevalle (102). Meer vroue het ook tot dusver positief getoets (24 790) teenoor mans (18 310). Die meeste pasiënte is tussen 25 en 40 jaar oud. Luidens statistieke is die meeste toetse in Mei in die openbare sektor gedoen. Die herstelsyfer is 23 088, wat beteken dat meer as die helfte (53%) gevalle van die algehele Covid-19-syfer reeds herstel het. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.